
U  I M E   R E P U B L I K E   H R V A T S K E

R J E Š E N J E

Trgovački sud u Bjelovaru, po sucu pojedincu Mariji Petrina Kubica, u skraćenom stečajnom postupku nad dužnikom KOALICIJA ROMA HRVATSKE – KRUH, Zagreb, Miramarska 125, registarski broj: 21004004, OIB: 83652275577, kojeg zastupa punomoćnik Nenad Škare, odvjetnik iz Zajedničkog odvjetničkog ureda Nenada Škare, Silvije Petrović i Jelene Nujić iz Zagreba, odlučujući o dužnikovoj žalbi protiv rješenja višeg sudskog savjetnika poslovni broj St-732/2017-3 od 20. listopada 2017., temeljem odredbe čl.436. Stečajnog zakona (Narodne novine br. 71/15 i 104/17 dalje: SZ), 22. studenog 2017.

r i j e š i o   j e

I. Ukida se rješenje Trgovačkog suda u Bjelovaru poslovni broj St-732/2017-3 od 20. listopada 2017.
 
II. Skraćeni stečajni postupak se obustavlja.   

Obrazloženje

Rješenjem višeg sudskog savjetnika ovog suda Siniše Rajnovića broj St-732/2017-3 od 20. listopada 2017. otvoren je skraćeni stečajni postupak nad dužnikom KOALICIJA ROMA HRVATSKE – KRUH, Zagreb, Miramarska 125, (toč.I. izreke); za stečajnog upravitelja imenovan je Jugoslav Puran, Bjelovar, Josipa Jelačića 12, OIB: 70582689973 (toč.II. izreke); zaključen je stečajni postupak nad istim dužnikom (toč.III. izreke), stečajni postupak otvoren je i zaključen s danom 20. listopada 2017. u 9,00 sati, kada je to rješenje objavljeno na e-oglasnoj ploči ovoga suda (toč.IV. izreke). Istim rješenjem (toč.V.) navedeno je da će, u skladu s odredbom čl.133. st.1. Stečajnog zakona, stečajni upravitelj nakon zaključenja stečajnog postupka u ime i za račun stečajne mase unovčiti imovinu dužnika i prikupljenim sredstvima podmiriti nastale troškove stečajnog postupka, a neiskorišteni ostatak uplatiti u Fond za namirenje troškova stečajnog postupka te je određeno da će se nakon pravomoćnosti tog rješenja stečajni dužnik brisati iz sudskog registra (toč.VI. izreke).
Iz pobijanog rješenja proizlazi da je po zahtjevu FINE za provedbu skraćenog stečajnog postupka nad dužnikom sud oglasom koji je objavljen na mrežnoj stranici e-oglasna ploča Trgovačkog suda u Bjelovaru 8. kolovoza 2017., sud pozvao osobu ovlaštenu za zastupanje dužnika da u roku od 15 dana od objave oglasa na mrežnoj stranici e-oglasne ploče podnese sudu javnobilježnički ovjerovljen popis imovine i obveza na propisanom obrascu. Istim oglasom pozvani su vjerovnici dužnika da u roku od 45 dana od objave oglasa predlože otvaranje stečajnog postupka te je navedeno da će se, ako osoba ovlaštena za zastupanje dužnika po zakonu u roku od 15 dana ne podnese popis imovine i obveza dužnika ili ako iz tog popisa proizlazi da imovina nije dostatna za namirenje predviđenih troškova stečajnog postupka, te ako u roku od 45 dana ni jedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrati da je dužnik nesposoban za plaćanje i sud će po službenoj dužnosti donijeti rješenje o otvaranju i zaključenju skraćenog stečajnog postupka. Kako osoba ovlaštena za zastupanje dužnika nije u roku od 15 dana od objave oglasa dostavila javnobilježnički ovjerovljen popis imovine i obveza dužnika, a vjerovnici nisu u roku od 45 dana od objave oglasa predložili otvaranje stečajnog postupka, sud je sukladno odredbi čl.431. SZ smatrao da je dužnik nesposoban za plaćanje. S obzirom da iz podataka navedenih u zahtjevu nije mogao sa sigurnošću utvrditi da dužnik ima imovinu koja bi ušla u stečajnu masu i koja bi bila dovoljna za namirenje troškova stečajnog postupka, sud je temeljem čl.431. SZ donio pobijano rješenje, koje je objavljeno je 20. listopada 2017. na e-oglasnoj ploči Trgovačkog suda u Bjelovaru.

Protiv navedenog rješenja dužnik je pravovremeno podnio žalbu u kojoj navodi da rješenje nije osnovano na zakonu jer iz potvrde Fine od 23. listopada 2017. proizlazi dužnik na računima i novčanim sredstvima nije imao evidentiranu blokadu u posljednjih 6 mjeseci zbog nepodmirenih osnova za plaćanje evidentiranih u Očevidniku redoslijeda osnova za plaćanje. Stoga nisu bile ispunjene zakonske pretpostavke za provođenje skraćenog stečajnog postupka. Predlaže žalbu usvojiti i obustaviti stečajni postupak nad dužnikom.
 
Žalba dužnika je osnovana.

Kako iz navoda dužnika i uvida u potvrdu FINE od 23. listopada 2017.  proizlazi da dužnikov račun nije blokiran odnosno da nema nepodmirenih obveza (osnova) evidentiranih u Očevidniku redoslijeda osnova za plaćanje, nije ispunjen stečajni razlog nesposobnosti za plaćanje. Stoga je žalba dužnika usvojena i riješeno je kao u izreci.

U Bjelovaru, 22. studenog 2017.  

         SUDAC
MARIJA PETRINA KUBICA v.r.

Za točnost otpravka-ovl. službenik
               Željka Vitez




POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.




